Šmitkovi večeri in opravljanje prakse

Na Oddelku za etnologijo in kulturno antropologijo FF UL od marca 2019 organiziramo t. i. Šmitkove večere, tj. pogovore s kolegi\_cami etnologi\_njami, kulturnimi antropologi\_njami, folkloristi in folkloristkami pa tudi predstavniki oziroma predstavnicami drugih, sorodnih disciplin. S prirejanjem Šmitkovih večerov nadaljujemo tudi v študijskem letu 2020−2021. Kot je veljalo do zdaj, študenti\_ke v okviru tega še vedno lahko opravljate **prakso, ki se nanaša na izvedbo intervjuja in objavo dveh poročil s posameznega Šmitkovega večera**:

V okviru prakse študent\_ka pripravi daljše poročilo o posameznem Šmitkovem večeru, ki bo po dogovoru z urednicama Glasnika SED, dr. Sašo Poljak Istenič in mag. Dašo Ličen, objavljeno v Glasniku SED, ter krajše poročilo za objavo na oddelčni spletni strani in FB profilu oddelka, ki ga čim hitreje po dogodku odda ge. Mojci Bele. Študent\_ka izvede tudi (približno enourni) intervju z gostom ali gostjo, ga transkribira in uredi ter prav tako pošlje v objavo na Glasnik SED – z urednico Glasnika SED smo dogovorjeni tudi za objavo intervjujev v Glasniku. Zainteresirani za tovrstno opravljanje prakse se za vsa najdrobnejša navodila ter strokovno pomoč javite mentorici prakse, izr. prof. dr. Mateji Habinc, ter vsakokratnemu moderatorju iz učiteljskih vrst. Za kontakt gostje oziroma gosta ter za pomoč pri dogovarjanju glede izvedbe intervjuja pa se lahko obrnete na red. prof. dr. Mirjam Mencej, koordinatorko Šmitkovih večerov.

Vse zainteresirane **»le« za sovodenje pogovorov z gosti\_jami** pa naprošam, če na dogodku posnamete nekaj fotografij in po njem napišete kratko poročilo ter oboje najkasneje dan za tem posredujete strokovni sodelavki Mojci Bele za objavo na oddelčni spletni strani in FBju.

Za vsa nadaljnja navodila in pojasnila s tem v zvezi sva vama na voljo red. prof. dr. Mirjam Mencej in izr. prof. Mateja Habinc.

Ljubljana, 31. 8. 2020 izr. prof. dr. Mateja Habinc